
Szilvafajták aromatulajdonságainak összehasonlítása gázkromatográfiás mérésekkel



A szilva (Prunus domestica) a rózsafélék családjába tartozó csonthéjas gyümölcs, a világ gyümölcstermesztésében igen előkelő helyet elfoglaló, mérsékelt égövi faj. Hazánkban is számos fajtáját termesztik, mert ízletes, sokoldalúan felhasználható élelmiszeripari alapanyag: aszalvány, kompót, gyümölcslé, lekvár, pálinka és bor is készíthető belőle. A gyümölcs aromatulajdonsága az egyik legfontosabb minőséget meghatározó tényező, amely hatással van a fogyasztók választására is.
Dolgozatomban négy, hazánkban termesztett szilvafajta illatösszetételét vizsgáltam. Munkám célja az volt, hogy feltérképezzem a különböző fajták jellegzetes aromatulajdonságait. Szerettem volna kideríteni, hogy mely vegyületek vagy vegyületcsoportok lehetnek azok, melyek a jellegzetes illat kialakításában részt vesznek, és melyek jelenléte vagy éppen hiánya okozza a fajták illata közötti különbségeket. A vizsgálatokhoz válaszott szilvák között voltak illatos illetve kevésbé illatos fajták is. Az illatkomponensek kivonása szimultán desztillációs-extrakciós módszerrel történt, oldószerként n-pentánt használtam. Műszeres méréseimet GC-MS berendezéssel végeztem.
A vizsgálatok során az alábbi eredményekre jutottam:
- az azonosított illatkomponensek kb. fele valamennyi fajta illékony frakciójában megjelent, ami nem számít meglepő eredménynek, hiszen ugyanazon növényfajról van szó
- minden szilvafajtában találtam egyedi aromakomponenseket, melyek többsége nagy illataktivitású vegyületcsoportokból (terpén-, benzolgyűrűs és O-tartalmú heterociklusos vegyületek) került ki
- viszonylag nagy intenzitással jelentek meg olyan komponensek, melyek nagy moltömegük miatt kevésbé illékonyak, és szerepük az illat kialakításában nagy valószínűséggel nem jelentős. Ezek a vegyületek a héj viasztartalmából származhatnak.
- a nagy illataktivitású vegyületcsoportok kiragadásával készült aromaspektrumok alapján a fajták közötti „illatossági sorrend” a következőképpen állítható fel: Debreceni muskotály (ahol az illataktív vegyületek csúcsterülete az össz-aroma több, mint 40 %-át tette ki) – Besztercei – Tuleu gras (hasonló számú nagy illataktivitású vegyülettel és szinte megegyező területrészesedéssel: 27 % és 27,9 %) – Stanley (az illatos vegyületcsoportok össz-aránya mindössze 14 %).



